बाँके जिल्ला फुटबल लिग : ओशोनिक क्लबको दोस्रो जित
बाँके जिल्ला लिग फुटबलमा सोमबार ओशोनिक क्लबले दोस्रो जित हासिल गरेको छ । लगातार दोस्रो जित हासिल गर्ने क्रममा ओशोनिकले धम्बोझी क्लबलाई १–० ले हरायो । ओशोनिकका लागि किरण रोका मगरले २८औं मिनेटमा गरेको गोल निर्णायक बन्यो ।
बाँके — बाँके जिल्ला लिग फुटबलमा सोमबार ओशोनिक क्लबले दोस्रो जित हासिल गरेको छ । लगातार दोस्रो जित हासिल गर्ने क्रममा ओशोनिकले धम्बोझी क्लबलाई १–० ले हरायो । ओशोनिकका लागि किरण रोका मगरले २८औं मिनेटमा गरेको गोल निर्णायक बन्यो ।खेलमा धम्बोझीका दीपेन्द्र शाही ठकुरी घाइते भएर एम्बुलेन्समा राखेर अस्पताल लग्नु परेको थियो । प्रतिस्पर्धात्मक बनेको खेलमा ओशोनिकका तेज मगर र गोविन्द खड्काले तथा धम्बोझीका हेमन्त ओलीले पँहेलो कार्ड पाएका थिए । यसैगरी सोमबार नेपालगन्ज रंगशालामा भएको अर्को खेलमा कारकाँदो र रेसिङ सहाराबीचको खेल गोलरहित बराबरीमा सकिएको छ । बराबरीपछि दुवै टोलीले १–१ अंक बाँडे । त्यस्तै लगातार दुई खेल जितेको ओशोनिकले ६ अंक जोडेको छ । बाँके जिल्ला फुटबल संघको आयोजनामा सुरु भएको जिल्ला लिग फुटबलको फागुनको ३० गतेसम्म चल्नेछ । लिग फुटबलमा बाँके जिल्ला फुटबल संघसंग आबद्ध ११ टिमले प्रतिस्पर्धा गरिरहेका छन् । लिगमा सहभागी टिमलाई दुई समूहमा विभाजन गरिएको छ । समूह ‘ए’ मा धम्बोझी, कारकाादो, ओशोनिक, मिलन युवा, रेसिङ सहारा क्लब रहेका छन । यसैगरी समूह ‘बी’ मा मोडेल टिम, बुद्ध युवा क्लब, जय किसन स्पोर्ट क्लब, न्यु डाँफे स्पोटर्स क्लब, युनाइटेड युथ क्लब र नव दुर्गा युवा क्लब रहेका छन । लिगको विजेताले बाँके जिल्लाबाट लुम्बिनी प्रदेश लिग फुटबलमा सहभागिता जनाउने छ । 